b'\n_START_ARTICLE_\nIvano-Frankivsk\n_START_SECTION_\nHistoriaa\n_START_PARAGRAPH_\nPaikkakunta tunnettiin vuosina 1437\xe2\x80\x931662 ja 1919\xe2\x80\x931939 nimell\xc3\xa4 Zabolote. Ivano-Frankivsk sai vuonna 1662 Magdeburgin kaupunginoikeudet ja nimeksi tuli Stanis\xc5\x82aw\xc3\xb3w alueen maita hallinneen puolalaisen Potocki-magnaattisuvun edustajan etunimen mukaan. Se oli ollut osa Puolaa jo 1300-luvulta l\xc3\xa4htien._NEWLINE_Kulttuurinsa vuoksi kaupunkia alettiin kutsua seudun t\xc3\xa4rkeimm\xc3\xa4n kulttuurikeskuksen mukaan my\xc3\xb6s pikku-Lviviksi. _NEWLINE_Kaupunki joutui Puolan ensimm\xc3\xa4isess\xc3\xa4 jaossa 1772 It\xc3\xa4vallalle (vuodesta 1867 It\xc3\xa4valta-Unkari), jolloin Puolasta lohkottu alue j\xc3\xa4rjestettiin Galitsian ja Lodomerian kuningaskunnaksi, jonka p\xc3\xa4\xc3\xa4kaupunki oli Lviv (Lemberg). Stanislavivilaiset osallistuivat my\xc3\xb6s Euroopan hullun vuoden kapinaan 1848 It\xc3\xa4valtaa vastaan. Kaupunkiin j\xc3\xa4rjestettiin riippumaton neuvosto, oma j\xc3\xa4rjestyskaarti ja lehti alkoi ilmesty\xc3\xa4. _NEWLINE_1800-luvulla kaupungin asukkaista noin puolet oli puolalaisia ja vajaa puolet juutalaisia. Loput olivat ukrainalaisia, armenialaisia ja saksalaisia. Kaupunki oli t\xc3\xa4rke\xc3\xa4 armenialaisen kulttuurin keskus, ja siell\xc3\xa4 oli my\xc3\xb6s armenialainen kirkko._NEWLINE_Vuonna 1918 kaupunki l\xc3\xa4hiseutuine kuului lyhyen aikaa vasta perustettuun L\xc3\xa4nsi-Ukrainan kansantasavaltaan, jonka p\xc3\xa4\xc3\xa4kaupunkina Stanivlaviv toimi 2. tammikuuta \xe2\x80\x93 26. toukokuuta 1919. Riian rauhansopimuksessa 1921 kaupunki j\xc3\xa4i kuitenkin uudelleen itsen\xc3\xa4istyneelle Puolalle._NEWLINE_Neuvostoliitto valtasi kaupungin osana aloittamaansa It\xc3\xa4-Puolan interventiota 17. syyskuuta 1939 samaan aikaan kuin natsi-Saksa valtasi Puolan l\xc3\xa4nsiosat. _NEWLINE_Kes\xc3\xa4kuusta 1941 lokakuun alkuun 1944 kaupunki alueineen kuului Saksan Ukrainan-kuvernementtiin. Saksalaiset toteuttivat miehitysaikanaan juutalaisten kansanmurhan. Sen yhteydess\xc3\xa4 my\xc3\xb6s Stanis\xc5\x82aw\xc3\xb3win noin 30\xc2\xa0000 hengen juutalaisv\xc3\xa4est\xc3\xb6 surmattiin. Kaupungissa toimi my\xc3\xb6s getto._NEWLINE_Toisen maailmansodan j\xc3\xa4lkeisiss\xc3\xa4 rajaj\xc3\xa4rjestelyiss\xc3\xa4 Puolat it\xc3\xa4iset alueet liitettiin Neuvostoliittoon. Entinen It\xc3\xa4-Galitsia ja sen mukana my\xc3\xb6s Stanis\xc5\x82aw\xc3\xb3w liitettiin Ukrainan sosialistiseen neuvostotasavaltaan._NEWLINE_Kaupunki sai vuonna 1962 nykyisen nimens\xc3\xa4 runoilijan ja kirjailija Ivan Frankon mukaan._NEWLINE_Ivano-Frankivsk on viime vuosikymmenet ollut eritt\xc3\xa4in ukrainalaismielinen ja l\xc3\xa4nsisuuntautunut. Suurella \xc3\xa4\xc3\xa4ntenenemmist\xc3\xb6ll\xc3\xa4 kannatettiin 1991 Ukrainan itsen\xc3\xa4isyytt\xc3\xa4 Neuvostoliitosta. My\xc3\xb6s presidentinvaaleissa kannatettiin voimakkaasti l\xc3\xa4nsisuuntautunutta ja vaalit toisen kierroksen uusinnassa voittanutta ehdokasta._NEWLINE_Merkitt\xc3\xa4v\xc3\xa4 rautatieasema, kaupungin lounaisreunalla kansainv\xc3\xa4linen lentokentt\xc3\xa4. Kaupungin etel\xc3\xa4puolella nousevat v\xc3\xa4hitellen Ukrainan Karpaatit, ja siell\xc3\xa4 Ivano-Frankivskin alueen puolella sijaitsee esimerkiksi Karpaattien kansallispuisto (esim. Hoverla-vuori, 2\xc2\xa0061 m).'